Diari Oficial de la Generalitat Valenciana


Sumari del DOGV 8456, del 03-01-2019 (2018/12477)

RESOLUCIÓ de 27 de desembre de 2018, de la consellera de Justícia, Administració Pública, Reformes Democràtiques i Llibertats Públiques, per la qual s'aproven les relacions de llocs de treball de la Presidència i de les conselleries de la Generalitat, així com dels organismes públics els llocs de treball i personal dels quals són gestionats per la conselleria competent en matèria de funció pública.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8456

Data del DOGV
:   03-01-2019

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2018/12647


Data del document
:   27-12-2018

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Correcció d'errades

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques
    * concurs administratiu

RESOLUCIÓ de 27 de desembre de 2018, de la consellera de Justícia, Administració Pública, Reformes Democràtiques i Llibertats Públiques, per la qual s'aproven les relacions de llocs de treball de la Presidència i de les conselleries de la Generalitat, així com dels organismes públics els llocs de treball i personal dels quals són gestionats per la conselleria competent en matèria de funció pública. [2018/12021]  
  
  
La Llei 10/2010, de 9 de juliol, de la Generalitat, d'ordenació i gestió de la funció pública valenciana (LOGFPV), configura les relacions de llocs de treball com un instrument tècnic a través del qual l'administració organitza, racionalitza i ordena el seu personal per a una eficaç prestació del servei públic, i les regula en els articles 41, 42 i 43.  
  
El desplegament reglamentari en la matèria l'ha efectuat el Decret 56/2013, de 3 de maig, del Consell, pel qual s'estableixen els criteris generals per a la classificació dels llocs de treball, i el procediment d'elaboració i aprovació de les relacions de llocs de treball de l'Administració de la Generalitat.  
Les normes esmentades preveuen, en els articles 43 i 27, respectivament, que les relacions de llocs de treball es publiquen en el Diari Oficial de la Generalitat Valenciana, almenys una vegada a l'any. L'última vegada que es van publicar de forma completa va ser mitjançant Resolució de 19 de setembre de 2018, de la consellera de Justícia, Administració Pública, Reformes Democràtiques i Llibertats Públiques (DOGV 8388, 21.09.2018).  
Les relacions de llocs de treball que s'aproven, incorporen les últimes modificacions produïdes en l'estructura organitzativa de les conselleries, mitjançant l'aprovació o modificació dels seus reglaments orgànics i funcionals.  
Quant al seu contingut, de conformitat amb l'article 42 de la LOGFPV, i respecte de la Presidència i de les conselleries en què s'organitza l'Administració de la Generalitat, aquestes relacions de llocs de treball recullen tots els llocs de naturalesa funcionarial, laboral i eventual, amb tots els elements de la classificació que es preveu en l'article esmentat i, de conformitat amb les previsions de la normativa vigent, inclouen també els llocs de treball dels organismes del sector públic de la Generalitat que han de ser gestionats per la conselleria competent en matèria de funció pública: en tot cas els llocs de naturalesa jurídica funcionarial i, quan les lleis de creació dels ens ho prevegen, els llocs de naturalesa laboral.  
En les relacions de llocs de treball publicades en data 21 de setembre de 2018 es va incloure la modificació operada per resolució, de la consellera de Justícia, Administració Pública, Reformes Democràtiques i Llibertats Públiques, subscrita per delegació de firma per la directora general de Funció Publica en data 8 d'agost de 2018, de 358 llocs de treball d'educadors d'educació especial, tant pel que fa a la seua adscripció orgànica, s'adscriuen als serveis psicopedagògics escolars de sector (SPES), determinats per la Conselleria d'Educació, Investigació, Cultura i Esport, com a la seua conversió de no permanents a permanents, així com en les seues funcions i forma de provisió, en compliment de l'acord subscrit pel secretari autonòmic de Justícia, Administració Pública, i les organitzacions sindicals, el 3 de juliol de 2018, en l'àmbit de negociació de la Mesa Sectorial de la Funció Publica.  
  
Malgrat no contenir la resolució de data 8 d'agost de 2018 cap error, en donar-li publicitat mitjançant la publicació de les relacions de llocs de treball, a causa d'un desajustament en el programa informàtic HUMAN1, en determinats llocs es va sobreposar l'antiga adscripció al municipi dels centres educatius on anteriorment estaven adscrits, sobre la nova adscripció al municipi del SEPS al qual es van adscriure. Aquest error es rectifica mitjançant la present publicació, d'acord amb el que disposa l'article 109.2 de la Llei 39/2015, d'1 d'octubre, del procediment administratiu comú de les administracions públiques.  
  
De conformitat amb l'article 22 del Decret 56/2013, la modificació dels llocs de treball classificats amb la denominació d?«operadors sistemes informàtics» i «auxiliars operadors», reservats per a la lseua provisió per al cos C1-02 «Especialistes en sistemes i tecnologies de la informació», ha sigut consultada prèviament en la reunió de la Comissió Mixta per a l'Estudi dels Llocs de treball (CMEPT), realitzada en data 27 de novembre de 2018. Aquesta modificació es fa per resolució de la consellera de Justícia, Administració Pública, Reformes Democràtiques i Llibertats Públiques, subscrita per delegació de firma per la directora general de Funció Publica i s'incorpora a la present publicació, la modificació afecta la seua denominació, funcions i classificació, i passa a denominar-se «Especialista en infraestructures TIC».  
  
Les relacions de llocs de treball s'han inclòs en l'ordre del dia de les reunions de la Mesa Sectorial de Funció Pública, i de la Comissió d'Interpretació, Vigilància i Estudi del II Conveni Col·lectiu per al personal laboral al servei de l'administració autonòmica, realitzades el dia 21 de desembre de 2018.  
La Direcció General de Pressupostos, de la Conselleria d'Hisenda i Model Econòmic, ha informat favorablement sobre l'existència de dotació pressupostària dels llocs de treball continguts en aquestes relacions, en compliment del que s'estableix en els articles 34.2 i 41.2 de la LOGFPV, i article 26 del Decret 56/2013, de 3 de maig, del Consell.  
  
D'acord amb el que disposen els articles 9.1, lletra d, i 43.1 de la Llei 10/2010, de 9 de juliol, d'ordenació i gestió de la funció pública valenciana, i de l'article 26 del Decret 56/2013, de 3 de maig, del Consell, la competència per a aprovar les relacions de llocs de treball correspon a la persona titular de la conselleria competent en matèria de funció pública.  
En virtut de tot el que s'ha exposat, vista la proposta efectuada per la Direcció General de Funció Pública, i d'acord amb el que es disposa en els articles 9.1, lletra d, i 43.1 de la Llei 10/2010, de 9 de juliol, d'ordenació i gestió de la funció pública valenciana, i de l'article 26 del Decret 56/2013, de 3 de maig, del Consell, que atorguen la competència per a aprovar les relacions de llocs de treball a la persona titular de la conselleria competent en matèria de funció pública, resolc:  
  
  
Primer  
Aprovar les relacions de llocs de treball, que figuren en els annexos que acompanyen aquesta proposta de resolució, i que corresponen a les conselleries i organismes públics següents:  
1. Presidència de la Generalitat.  
2. Vicepresidència i Conselleria d'Igualtat i Polítiques Inclusives.  
3. Conselleria d'Hisenda i Model Econòmic.  
4. Conselleria de Justícia, Administració Pública, Reformes Democràtiques i Llibertats Públiques.  
5. Conselleria d'Educació, Investigació, Cultura i Esport.  
6. Conselleria de Sanitat Universal i Salut Pública.  
7. Conselleria d'Economia Sostenible, Sectors Productius, Comerç i Treball.  
8. Conselleria d'Agricultura, Medi Ambient, Canvi Climàtic i Desenvolupament Rural.  
9. Conselleria d'Habitatge, Obres Públiques i Vertebració del Territori.  
10. Conselleria de Transparència, Responsabilitat Social, Participació i Cooperació.  
11. Servei Valencià d'Ocupació i Formació (SERVEF).  
12. Institut Valencià d'Administració Tributària.  
13. Institut Valencià de la Joventut (IVAJ).  
14. Institut Valencià d'Investigacions Agràries (IVIA).  
15. Institut Valencià de Seguretat i Salut en el Treball (INVASSAT).  
  
16. Institut Cartogràfic Valencià.  
17. Agència Valenciana de Foment i Garantia Agrària.  
18. Agència Valenciana de Seguretat i Resposta a les Emergències.  
  
19. Autoritat de Transport Metropolità de València.  
20. Institut Superior d'Ensenyaments Artístics de la Comunitat Valenciana (ISEACV).  
21. Agència Valenciana d'Avaluació i Prospectiva (AVAP).  
22. Institut Valencià de Cultura.  
23. Institut Valencià d'Atenció Social i Sanitària (IVASS).  
24. Entitat Pública de Sanejament d'Aigües Residuals de la Comunitat Valenciana.  
25. Agència Valenciana de la Innovació.  
  
Segon  
La present resolució tindrà efectes des de l'endemà de la publicació en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, es podrà interposar potestativament recurs de reposició davant el mateix òrgan que ha dictat l'acte, en el termini d'un mes a comptar des de l'endemà de la publicació, d'acord amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé recurs contenciós administratiu en el termini de dos mesos davant el jutjat contenciós administratiu competent, d'acord amb el que disposen els articles 8 i 14 de la Llei 29/1998, de 13 de juliol, reguladora de la jurisdicció contenciosa administrativa, sense perjudici de qualsevol altre que s'estime procedent.  
  
  
València, 27 de desembre de 2018.- La consellera de Justícia, Administració Pública, Reformes Democràtiques i Llibertats Públiques: Gabriela Bravo Sanestanislao.